जल कुकरी
ए क ठन गांव म एक झन किसान अउ किसानिन रहत रहिन उनमन अड़बड़ गरीब रहिन बूता काम करके अपन गुजर बसर करय। एक दिन किसानिन ह किसान ल कथे कि इन्हा के राजा ह अड़बड़ संगीत परेमी हे जउन भी मइनखे ओकर दरबार म जाके गीत सुनाथे ओला राजा ह इनाम देथे त तुहु मन जावा कुछु गीत सुनहा त तुहु मन ल इनाम मिलही त हमरो गरीबी ह कुछ कम होही। किसान ह कथे मोला तो कुछु गीत गाय बर नई आवय त किसानिन ह कथे तूं चिंता झन करा मय तूंहला गीत सिखोहंव। किसानिन के जिद करे म किसान ह जाय बर तियार हो जाथे। राजा के गाँव ह दुरिहा म रथे त रद्दा म खाय बर गुड़ अउ रोटी ल एक ठन चेंदरा म बाँध के देथे अउ चेताथे कि मय जेन गीत ल सिखोय हंव ओला रद्दा म गावत जहा नई त भुला जाहा। अब ओ किसान ह रद्दा भर ओ गीत ल गावत जात रहिस बीच म एक ठन नदिया परीस त किसान ह ओही मेर बइठ के रोटी ल खाइस अउ पानी ल पी के थोड़कन सुरताय बर बइठ गइस अतका म ओहा ओ गीत ल भुला गय। अब किसान ह असमंजस म पर गय कि राजा ल का गीत ल सुनाहंव अउ अगर लहुट के घर जाहंव त किसानिन ह खिसयाही। नदिया खड़ मेर बइठे-बइठे किसान ह सोचत रहिस अतकेच बेर एक ठन जल कुकरी ह दउड़त-दउड़त आइस अउ ओ मेर के रेती ल खन के ओमा चुपे चुप बइठ गइस फेर एती ओती अपन नरी ल घुमा के देखिस तहां ओ मेर ले पल्ला भाग गय। किसान ह ए सब ल देखत रहिस किसान ह सोचथे काबर न ए जल कुकरी के ऊपर गीत बना के राजा ल सुनाय जाय। अब ओ जल कुकरी ह किसान के गीत बन गय। जोर लगा के खोदत हे। चुप्पी करके बइठत हे नरी घुमा के देखत हे दउड़ लगा के भागत हे अब किसान एही गीत ल गावत-गावत महल डहर चल दिहिस। महल म पारी-पारी ले मइनखे मन अपन गीत ल सुनावय अब किसान के पारी आइस त ओहा ओही जलकुकरी वाले गीत ल सुनाइस। गीत ल सुनिस त रानी ल अड़बड़ जोर ले हंसी आ गय अउ राजा लगन कहिथे एहू ह कुछु गीत आयए राजा कहिथे का होइस एहू गीत म कुछु न कूछु बात छुपे होही। राजा ह ओ किसान ल रात भर अपन महल म रहे बर देथ। रात के महल के ऊपर छत म जाके राजा ह घुमर-घुमर के ओ जलकुकरी के गीत ल गावत रहय ठीक ओतकेच बेरा चार झन चोर मन महल म चोरी करे बर आय रथे। ओ चोर मन जइसे महल म सेंध फोरे बर सुरु करथे ओइसनेच राजा ह गीत गावत रथे जोर लगा के खोदत हे एला ओ चोर मन सुन डारथे। त ओमा के एक झन चोर ह कथे लगत हे राजा ह हमन ल सेंध फोरत देख डारिस त दुसर चोर ह कहिथे कि अभी एही मेर थोड़कन चुप्पे-चाप बइठ जावाए ओती राजा ह गीत गावत रथे चुप्पी करके बइठत हे। अब ओ चोर मन राजा के गीत ल सुनके कांपे लगथे त तिसरइया चोर कथे देख न राजा ह कोन डहर हावय त एक झन चोर ह अपन नरी ल घुमा के देखथे ओतकेच बेर राजा ह गीत गाथे नरी ल घुमा के देखत हे। अब ओ चोर मन के सिट्टी-पिट्टी गुम हो जाथे अउ कहे लगाथे कि चला ए मेर ले पल्ला भागे जाय। अउ जइसे भागे बर करथे राजा फेर गीत गाथे। दउड़ लगा के भागत हे। अब ओ चोर मन जउन मेर के तउन मेर खड़े रही गय अउ सोचथे कि राजा ह हमन ल पकड़ डारिस।
लोक कथा
भावना श्रीवास
तखतपुर
hin_Deva hne_Deva mai_Deva awa_Deva mai_Deva